Szeptember 27-án ÉMSZ szakmai nap Hódmezővásárhelyen

Az ÉMSZ Road Showjának – a Regionális Szalmai Napoknak – következő állomása 2012. szeptember 27-én lesz Hódmezővásárhelyen. A szakmai napok ezúttal a környezettudatosság, energiatakarékosság jegyében kerülnek megszervezésre. Az elmaradó állami energetikai szabályozás, szigorítás hiányában az ÉMSZ nagyobb hangsúlyt kíván fektetni az épületszerkezetek ajánlott hőszigetelésének meghatározására, ezért ezzel külön előadásban foglalkozunk.

Az Épületszigetelők, Tetőfedők és Bádogosok Magyarországi Szövetsége 24 évvel ezelőtt alakult. A szervezet létrejöttét a szakma jobbításának igénye hozta létre, egy társadalmi szervezet keretében. A szakképzés, oktatás, szakmai fórumok szervezése meghatározó tevékenysége a mai napig a víz-, hő- hangszigetelések, tetőfedések és bádogos munkák területén. Tagjai körében megtalálhatók az oktatók, szakértők, szakági tervezők, a szakipari kivitelezők és az anyaggyártó cégek alkalmazástechnikai képviselői is. Ez a hármasság teszi lehetővé, hogy kiadványai, szakmai programjai igen széles látásmóddal közelítsék meg a szakmai problémákat.

A szövetség a Regionális Szakmai Napokat másfél évtizede folyamatosan szervezi. A szakmai napokon a felvezető előadásokat az Építésügyi Minőségellenőrző és Innovációs Nonprofit Kft., alkalmanként a Budapesti Műszaki és Gazdaságtudományi Egyetem (Épületszerkezettani Tanszék) és a Debreceni Egyetem Műszaki Kar (Építészmérnöki Szak) munkatársai tartják.

Bemutatják a világon egyedülálló, elismert hazai és nemzetközi zsűri előtt értékelt verseny, az *Év Tetője Nívódíj Pályázat* nívódíjas (szekciókként: magastetők, lapostetők, fémlemez fedések) és régiós nyertes munkáit a „*best practice*”, legjobb megoldások jegyében. Külön ismertetésre kerül a pályázat legjobb szakági terve, mely alapján a kivitelezés elkészült. Tervezője az *Aranyceruza* vándordíj tulajdonosa lesz egy évre.

Az előadások a fenntartható fejlődés, a környezettudatosság, megújuló (zöld) energiák és energetika - energiahatékonyság szempontjából közelítik meg mindhárom szekció témakijelöléseit. Az első szekció az energetika, a megújuló energiaforrások nemzetközi és hazai kutatási eredményeivel és hazai szabályozási kérdéseivel foglalkozik. Bemutatásra kerülnek az egyes hőszigetelő anyagféleségek szerinti legjobb, adott esetben társított megoldásai is. A konzultációt követő teljes blokk a magastetők és homlokzatok, míg a harmadik a lapostetők víz-, hő- és hangszigetelési kérdéseivel foglalkozik, a fenti szempontok szerint. Külön figyelmet kap az új tűzvédelmi szabályozás tetőket és homlokzatokat érintő része, és nagyobb hangsúly helyeződik a magastetők és homlokzatok akusztikai kérdésére is. A professzori előadásokat a gyártó cégek alkalmazás technikusainak, mérnök kollégáinak ismertetői követik. Az egyes előadásblokkok között és az utolsó előadást követően is konzultációs lehetőséget biztosítunk a résztvevő vendégek részére.

További helyszínek és időpontok

2012. szeptember 27. Hódmezővásárhely, Fekete Sas Rendezvényház

2012. október 11. Pécs, Pécsi Tudományegyetem Pollack Mihály Műszaki és Informatikai Kar

2012. október 18. Veszprém, Medgyaszay István Szakképző Iskola

2012. november 8. Gödöllő, Művészetek Háza